Henriette Kjær (KF), 1998-11-26:
Det Konservative Folkeparti fremsætter igen forslaget til folketingsbeslutning om, at det skal være muligt for kommuner
at bruge privatansatte sygeplejersker i hjemmesygeplejerskeordningen, fordi der stadig er behov for nytænkning og videreudvikling inden for området.
Lad mig slå fast med det samme, at vi i Det Konservative Folkeparti finder det vigtigt, at både ældre og andre, der af en eller anden årsag behøver sygepleje, får en god og kvalificeret pleje, som de kan føle sig trygge ved, og en pleje, som dækker deres behov.
Det skal vi sikre.
Hvis man tillader en udlicitering af hjemmesygeplejerskeordningen, viser erfaringerne fra andre lande, at politikerne faktisk får meget bedre føling med, hvad det er, der er de ældres behov.
Den kommunale service bliver mere synlig for kommunalbestyrelsesmedlemmerne, og de bliver faktisk mere bevidste om, hvilke tilbud det egentlig er, de giver de ældre.
mere følsom over for eventuelle uhensigtsmæssigheder
, og opstår der fejl, er det lettere at rette op på dem, netop fordi man har fået kortlagt hele systemet; man har fået mere gennemsigtighed. Noget af det helt afgørende for de grupper, der har behov for hjemmesygepleje, er, at der ikke hele tiden kommer en ny person ind i deres hjem.
Det skaber tryghed, at det i videst muligt omfang er den samme person, der kommer igen og igen, og her viser erfaringerne fra andre lande, at der er mindre gennemtræk af personale i den private del af hjemmesygeplejen end i den offentlige.
I Det Konservative Folkeparti mener vi, det er vigtigt, at vi hele tiden udvikler og forbedrer de velfærdsydelser, vi tilbyder borgerne, men vi mener samtidig, at det skal ske under politisk kontrol.
Det må være politikerne, der fastsætter de overordnede mål og kvalitetskrav
, og med en mulighed for udlicitering af hjemmesygeplejerskeordningen kan politikerne på ingen måde fralægge sig ansvaret for, at opgaven bliver udført tilfredsstillende og forsvarligt.
Faktisk ser vi ofte, at man først begynder at lave brugerundersøgelser, når et område er blevet udliciteret, netop fordi kommunen vil vide, om den nu også får nok for sine penge.
En udlicitering er derfor med til at sætte spot på, om de ting, vi tilbyder borgerne, nu også er gode nok.
Inden for andre områder af det offentlige har man længe benyttet sig af privatansatte sygeplejersker.
Amterne har et godt samarbejde med private sygeplejersker, når de har brug for vikarer til ekstra hjælp i spidsbelastninger, og vi har private klinikker og hospitaler med privatansatte læger og sygeplejersker, der fuldt ud lever op til de forventninger, man sætter til et godt plejepersonale.
Det er derfor lidt underligt, at der i loven om hjemmesygeplejersker ikke er en mulighed for at bruge privatansatte hjemmesygeplejersker.
Det ønsker vi skal være muligt for fremtiden, og vi foreslår derfor, at kommunalbestyrelserne i en forsøgsperiode kan yde vederlagsfri hjemmesygepleje af privatansatte sygeplejersker.
En forsøgsordning vil give os en mulighed for at se, om der er nogle nye veje inden for hjemmesygeplejen, der skal betrædes, og om der er et behov for, at vi også i fremtiden skal kunne tilbyde en bedre service.
Det mener vi der er.